EFF moet hoes ná Brackenfell-betogingsEFF-lede het verlede jaar na die Hoërskool Brackenfell opgeruk oor ’n matriekafskeidfunksie wat kwansuis net vir wit leerders gehou is. (Foto: EFF/Twitter) Die landdroshof op Kuilsrivier het Vrydag ’n dagvaarding aan die EFF uitgereik om op te dok vir die skade wat in November verlede jaar tydens ’n betoging by die Hoërskool Brackenfell aan munisipale eiendom aangerig is. Die skade het altesame R87 312 beloop. Maroela Media het vroeër berig dat die Stad Kaapstad ’n siviele eis teen die party sou instel nadat ondersteuners van die party onder meer ’n brandweerwa en ’n stuk veld gedurende die betogings aan die brand gesteek het. Paaie, munisipale vullisdromme en verkeersligte is ook beskadig. “Die EFF het ’n aansoek om in die Brackenfell-omgewing te betoog ingedien en daarvolgens die verantwoordelikheid aanvaar om aan nasionale wetgewing te voldoen en te verseker dat die betoging vreedsaam geskied,” sê Dan Plato, burgemeester van Kaapstad. “Die EFF het misluk om ’n vreedsame betoging te verseker en versuim om aan redelike opdragte van die polisie gehoor te gee.” Plato sê voorts dat die EFF ook nie op aanmaningsbriewe wat die stad in Maart vanjaar aan hom gestuur het, reageer het nie. Volgens hom is die EFF se oortredings ingevolge die Wet op die Reëling van Byeenkomste, asook die besonderhede oor die skade, in dié skrywe uiteengesit. “Hoewel die Grondwet voorsiening maak vir vreedsame betogings, is daar geen rede om staatseiendom te beskadig nie. Enigiemand wat hom daaraan skuldig maak, moet aanspreeklik gehou word. “Ons is bly dat die hof toesien dat die skuldige partye aan die pen ry. Wetteloosheid hoef nie deur inwoners geduld te word nie en ek dink dat die hof se beslissing ’n sterk boodskap uitstuur,” sê Plato. Die betogings is voorafgegaan deur ’n herrie oor ’n matriekafskeidfunksie wat kwansuis net vir wit leerders gehou is. Die Wes-Kaapse onderwysdepartement het in Desember egter bevind daar was geen bewyse dat enige leerders doelbewus op grond van hul ras uitgesluit is nie.